Kedves Levente!

Alighanem kicsit elbeszélünk egymás mellett…

1. Mit jelent az, hogy felbontottam egy multipoligont? A multipoligon egy kapcsolat, ami arra van kitalálva, hogy ábrázolni lehessen "lyukas" objektumokat. Mondjuk egy tavat, amelyben vagy egy sziget, vagy egy nagy épületet, amelynek van egy belső udvara. A multipoligonnak van egy külső és egy belső szegélye, és a kettő közötti terület a tulajdonképpeni objektum.
Tudományosan leírva itt:
https://wiki.openstreetmap.org/wiki/Relation:multipolygon

Viszont arra is van lehetőség, hogy több külső szegélyt is megadjunk, és így a multipoligon több egymáshoz nem kapcsolódó darabból fog állni. Egy elrettentő példa ez:
https://www.openstreetmap.org/relation/12220828
Ezzel az a probléma, hogy ez _egyetlen_ szántóföldként van ábrázolva, jóllehet a valóságban egymáshoz nem kapcsolódó szántóföldek összessége. Ezzel az a gond, hogy nagyon kényelmetlen szerkeszteni.

Amit én csináltam az annyi volt, hogy az egymáshoz hozzá nem érő darabkákból önálló multipoligonokat (vagy – ha egyetlen vonalból álltak – egyszerű sokszögeket) készítettem. A térképet nézve nem lehet látni a különbséget. Vagyis a korábban már felrajzolt erdők területén nem változtattam. Valaki más rajzolta föl őket előttem; alighanem vakulya.

(Ezt egyébként láthatod, ha a lenti vonalakra vagy kapcsolatokra kattintasz.)

2. Az erdőtörvényt nyugodtan felejtsd el. Az OpenStreetMap szempontjából nincs jelentősége. Semennyi.

Az OSM-en azt térképezzük, amit látunk: ha egymás mellett szép nagy fák nőnek, akkor az erdő, ha meg nem, akkor az nem erdő. Teljesen mindegy, hogy a jogszabály erre mit mond. Aki az erdőt akarja járni, és kíváncsi arra, hogy hol járhat árnyékban, azt az érdekli, hogy hol vannak fák, nem pedig azt, hogy mit mond a jogszabály.

Ha van egy tarvágás, akkor az a terület átváltozik mondjuk bozóttá. Pl. a Pilisben Lajos-forrás és a Kő-hegy között tarra vágtak kb. 15 évvel ezelőtt néhány erdődarabot. Az most nem erdő, hanem rét vagy bozót, még akkor is, ha a bozót tölgyekből áll. Ha majd akkorák lesznek a növények, hogy erdőnek lehet őket tekinteni, akkor valaki átcímkézi a területet erdőnek.

3. Amit a Börzsönyben mesélsz, az jó megoldásnak tűnik. Mindazonáltal nem nagyon elegáns több landuse címkét használni egymás tetején (bár egyáltalán nem ritka). Talán csinosabb, ha a vágás helyén „kilyukasztjátok” az erdőt jelentő multipoligont, aztán majd ha felnő az erdő, akkor „befoltozzátok” (vagyis törlitek a multipoligon belső tagjai közül a tarvágást). Persze ez több munkát meg odafigyelést igényel, úgyhogy megértem, ha nincs hozzá túl sok lelkesedésetek…

Gábor